ming030890/wiki-yue-high-quality huggingface dataset:
GPT-3

生成式預訓練變換模型 3（GPT-3）係OpenAI喺 2020 年推出嘅大型語言模型。
同前代GPT-2一樣，佢係一個純解碼器變換器模型嘅深度神經網絡，用咗「注意力機制」取代傳統嘅循環同卷積結構。呢種機制令個模型識得自動揀輸入文本中最關鍵嘅段落嚟重點處理。GPT-3 有成 1,750 億個參數，每個參數用 16-bit 精度儲存，淨係擺參數都要用 350GB 空間（每個參數佔 2 byte）。佢嘅上下文窗口可以處理 2048 個標記，仲展現出超強嘅「零擊」同「少樣本」學習能力。
2020年9月22號，微軟宣布取得 GPT-3 嘅獨家授權。其他人雖然仲可以用佢嘅公開 API 攞輸出，但底層模型得微軟先有權改。

背景
根據《經濟學人》分析，算法進步、電腦效能提升同埋數碼資料量暴增，合力推動咗機器學習革命。2010年代嘅新技術令各項任務「急速進化」，包括玩轉語言嘅能力。
軟件模型透過「模仿大腦神經結構」嘅設計，用數以萬計嘅例子嚟學習。自然語言處理（NLP）常用嘅一種結構係 2017 年推出嘅深度學習模型——變換器。而家有唔少 NLP 系統識得處理、整理、連結同對比文本，甚至準確答問題。
2018年6月11號，OpenAI 團隊發表咗首個生成式預訓練變換模型（GPT）——種先喺海量文本語料庫做預訓練，再針對特定任務做微調嘅生成式大型語言模型。GPT 採用深度學習嘅變換器結構。以往頂尖嘅神經 NLP 模型主要靠監督式學習，需要大量人手標註數據，搞到訓練超大模型又貴又嘥時間。初代 GPT 叫「GPT-1」，2019年2月出嘅「GPT-2」將參數量同數據集規模各擴充10倍，用咗15億參數同800萬網頁數據訓練。
2020年2月，微軟推出參數量達170億嘅「圖靈自然語言生成模型」（T-NLG），自稱係「當時最大語言模型」。呢個模型喺文本摘要、答問題等多項任務表現都贏晒其他模型。

訓練同能力
2020年5月28號，OpenAI 31位工程師同研究員喺arXiv預印本論文入面詳細講解第三代「頂尖語言模型」GPT-3嘅研發成果。團隊將 GPT-3 嘅容量比前代 GPT-2 提升超過兩個數量級，令 GPT-3 成為當時最大嘅非稀疏語言模型:14。由於結構同前代相似，GPT-3 嘅高準確度主要歸功於參數量暴增。GPT-3 容量比當時第二大 NLP 模型——微軟 Turing NLG 大十倍。
Lambdalabs 估算2020年用單張GPU訓練 GPT-3 要耗資約460萬美元同355年，實際用多 GPU 並行訓練會快啲。
GPT-3 嘅預訓練數據集中，60%權重來自過濾版Common Crawl嘅4100億位元組對編碼標記，並用Apache Spark嘅MinHashLSH做模糊去重:9。其他來源包括佔22%權重嘅190億標記 WebText2、佔8%嘅120億標記 Books1、佔8%嘅550億標記 Books2，同埋佔3%嘅30億維基百科標記:9。GPT-3 訓練數據涵蓋數千億字詞，仲識得用CSS、JSX同Python等語言寫code[未記出處或冇根據]。
由於 GPT-3 訓練數據包羅萬有，做唔同語言任務時唔使再訓練[未記出處或冇根據]。訓練數據含少量粗俗語言，令 GPT-3 有時都會爆粗。華盛頓大學研究發現 GPT-3 嘅毒性水平同 GPT-2、CTRL 等模型相若。OpenAI 實施多種限制措施後，GPT-3 比前代 GPT-1 少咗粗口，但比起全用維基數據訓練嘅 CTRL Wiki 模型，GPT-3 嘅粗口生成量同毒性都更高。
2020年6月11日，OpenAI宣布開放申請 GPT-3 API 呢個「機器學習工具箱」，等公眾幫手「探索技術潛力同局限」。呢個「文字入，文字出」嘅通用接口可以處理「幾乎所有英文任務」。有早期試用者話 GPT-3 只要簡單提示就能寫出「驚人連貫」嘅文章，勁到有啲得人驚。初步實驗搵80個美國人分辨200字文章係人寫定 GPT-3 生成，結果正確率得52%，同亂估差唔多。
2021年11月18日，OpenAI 宣布加強防護措施後全面開放 API，並提供內容審查工具協助遵守政策。2022年1月27日，OpenAI 宣布全面改用新版 GPT-3 模型（統稱 InstructGPT），聲稱新模型更識跟指示、少作古仔、毒性更低。
由於 GPT-3 能生成「人類難以分辨真假嘅新聞稿」，被指「同時推動語言模型嘅正邪應用」:34。2020年5月28日論文詳細列舉 GPT-3 潛在危害，包括「假資訊、濫發、釣魚、濫用法律程序、代寫論文、社交工程詐騙」，作者呼籲研究減害措施:34。
GPT-3 具備零擊同小樣本學習能力（包括一擊學習）。
2022年6月，Almira Osmanovic Thunström 聲稱 GPT-3 自主撰寫並提交咗篇自我介紹論文，論文預印本已發布待審。

GPT-3 模型家族
GPT-3 系列有多個模型，各有所長。OpenAI 初版論文提到8個主要型號：
半數模型可經 API 使用，即 GPT-3-medium、GPT-3-xl、GPT-3-6.7B 同 GPT-3-175b，對應名為 ada、babbage、curie、davinci。雖然 OpenAI 無公開 API 模型大小，但EleutherAI 2021年5月披露咗對應關係，後獲 OpenAI 確認，但後續模型參數仍保密。

GPT-3.5
生成式預訓練變換模型 3.5（GPT-3.5）原作者OpenAI初始版本2022年3月15號， 2年之前 (2022-03-15)測試版gpt-3.5-turbo-0125 / 2024年1月25號， 12個月之前 (2024-01-25)軟件類別Template:Indented plainlist許可協議私有軟件網站n/a庫n/a
生成式預訓練變換模型 3.5（GPT-3.5）係OpenAI 2022年推出嘅 GPT-3 子系列。
2022年3月15日，OpenAI 喺 API 推出具編輯插入功能嘅新版 GPT-3 同 Codex，名為「text-davinci-002」同「code-davinci-002」，訓練數據更新至2021年6月。2022年11月28日推出 text-davinci-003。2022年11月30日 OpenAI 將呢啲模型歸類為「GPT-3.5」系列，並發布基於 GPT-3.5 微調嘅ChatGPT。官方指 GPT-3.5 唔屬 GPT-3。

GPT-3.5 瀏覽版
2023年4月10日，OpenAI推出 GPT-3.5 瀏覽版（ALPHA），基於「text-davinci-002」同「code-davinci-002」強化。新版加入網上瀏覽功能，回應更準確及時。
訓練數據更新至2021年9月（舊版至2021年6月），強化網絡資訊整合能力。OpenAI 為瀏覽版設計新API，運行時可存取指定網上資源。2023年4月27日向 GPT Plus 用戶全面開放。

InstructGPT
InstructGPT 係基於人類指令數據集微調嘅 GPT-3.5 版本。
I See Fire

《I See Fire》係英國唱作人愛德華斯雲嘅歌。
姚祖恩

姚祖恩（Joanne Josephine Rhodes，暱稱JoJo，2000年5月16號—）係香港女藝人，港英混血兒，而家係PRIMO models旗下模特兒（舊時係Elite旗下），2018年開始做ViuTV細路節目《快樂童盟》主持，亦有主持香港電台節目《學界超星道》。傳媒形容佢似Angelababy、李嘉欣同謝嘉怡。2024年參選《環球小姐（香港區）2024總決賽》，分別奪得「最上鏡佳麗獎」、「環球小姐香港區最受歡迎佳麗獎」及冠軍，成為三料冠軍。

簡歷
姚祖恩中學讀瑪利諾修院學校(中學部) ，香港大學文學士，主修全球創意產業及藝術歷史。
梨泰院人踩人事故

2022年10月29號晚萬聖節慶典期間，韓國首爾梨泰院地區發生人踩人事故，導致至少有159人死亡、196人受傷。受害者大多數係青年人。
呢次人踩人悲劇係2014年世越號沉船以嚟，南韓死得人最多嘅災難，同埋南韓史上最嚴重嘅人踩人事件。當地警察嘅特別調查隊經過幾個星期調查之後，總結係慶典缺乏人群管制安全預防措施，同埋其他人為疏忽，導致死傷慘重。
蘇慧倫

蘇慧倫（英文：Tarcy Su；1970年10月27號—），係臺灣女歌手同演員。
林心如

林心如（英文：Ruby Lin，1976年1月27號—）係臺灣女演員、流行音樂歌手。林心如17歲就以秘撈廣告模特兒開始自己嘅演藝生涯。1998年因出演電視劇《還珠格格》中「紫薇」一角一飛衝天，而被大眾熟知，成為當紅嘅偶像藝人。成名後，林心如嘅演藝事業向多方向發展，包括接拍影視、電影，發售唱碟，為多種商品作廣告代言。
《還珠格格》之後，林心如演藝事業主要喺中國大陸發展，時至今日，透過影、視、歌三方面發展取得到唔錯嘅成績。林心如更喺2006年同佘詩曼、劉亦菲、趙薇並膺「年度華人四大名旦」。2009年，林心如成立一間自己嘅工作室—林心如工作室。
2011年林心如製作《傾世皇妃》、《姐姐立正向前走》、《遺忘》等作品，並擔任女主角，受到好評且人氣大增。繼2010年1月林心如憑電影《非常完美》獲得第4屆中國華鼎獎最佳女配角獎，2010年9月佢再憑《美人心計》獲得第5屆韓國首爾國際電視節People's Choice最受歡迎中國演員演員大獎。
Suet E

Suet E（1994年—），另一藝名雪兒，本姓莊，係香港一位KOL，曾就讀九龍真光中學，正職係護士，兼職做模特兒，喺Instagram發佈唔少性感相，有約莫10萬人訂閱。

疑色情相片流出
2023年1月中，有疑似Suet E嘅露點相喺網上流傳，之後佢出席公開活動時承認。佢話係自己幾年前畀攝影師呃先至去影，嗰時以為攝影師冇將相留底，冇諗過會流出。

涉超市偷嘢被捕
2023年5月1號，差人喺元朗千色匯嘅超市拘捕一名女子，涉嫌店鋪盜竊，指佢偷咗盒雞飯同兩盒牛奶，總值101蚊。據指疑犯係有偷竊案底前科。事後有報導揭露疑犯就係Suet E。
陳若思

陳若思（英文：Amber Chan，1996年4月6號—），原名陳紫瑩，前藝名陳煦凝，係香港女模特兒，亦係2020年度香港小姐競選10強佳麗。

簡歷
陳煦凝喺新界天水圍長大，以前讀中華基督教青年會小學（中文：中華基督教青年會小學）（2008年畢業）同埋明愛元朗陳震夏中學（中文：明愛元朗陳震夏中學）（2014年中六）。中學時期曾參加Yes校花校草選舉。中學畢業之後做遊戲編輯同直播主，及後做咗商業模特兒，主要活躍喺動漫圈同埋電競圈，亦喺2017及2018年香港動漫節入面為PlayStation做過Showgirl。佢亦有做Youtuber。
陳煦凝喺2020年參選香港小姐，因為個樣有少少似楊丞琳，畀傳媒叫「翻版楊丞琳」或者「爆乳楊丞琳」，最後十強止步。
陳煦凝2020年開始做無綫電視藝員，2021年改用新藝名陳若思。2022年佢做咗23位J2ers之一，拍一啲J2台節目。
高雷門

高雷門主教（意大利文：Bishop Giovanni Timoleone Raimondi，1827年5月5號—1894年9月27號）係宗座外方傳教會會士，亦係香港頭一任宗座代牧。佢喺意大利米蘭出世，1858年嚟香港傳教，1874年出任香港頭一任宗座代牧。喺1863年嗰陣，開咗間工藝學院，叫「養正院」（意思係教育人成為正人君子，為免誤入歧途）。最後喺香港死，享年67歲。
聯邦調查局

聯邦調查局（Federal Bureau of Investigation，簡寫FBI）係美國司法部主要調查罪案嘅政府機關，響1908年正式成立，佢係根據美國法典第28條533款，調查罪行兼反恐。有時佢都會同中情局聯手報案。佢都係美國嘅一大情報機構，專門對付一啲匿埋響美國嘅大罪犯同埋外國特工（特別係中國最大情報機構中華人民共和國國家安全部嘅特工）。總部喺華盛頓特區嘅埃德加·胡佛大樓。

歷史
聯邦調查局嘅歷史可以追朔到響1896年成立嘅國家刑事鑑定局，但係佢冇任何真真正正屬於自己部門嘅特工。響1901年，當時嘅美國總統威廉·麥金利畀人暗殺，令到當時司法部長波拿巴意識到情報嘅重要，加埋羅斯福總統嘅命令，所以波拿巴同好多個部門申請，希望得到佢哋支持。終於響1908年，波拿巴成功將國家刑事鑑定局轉型做調查局（Bureau of Investigation），仲成功有第一批真正屬於自己部門嘅特工。響1932年再次改名，叫美國調查局（United States Bureau of Investigation）。響1933年，美國調查局同禁酒局合併，改名叫調查處（Division of Investigation）。響1935年，調查處變做美國司法部嘅直屬下屬機構，並響同年改名叫聯邦調查局。
維基同享有多媒體嘅嘢： Federal Bureau of Investigation
香港警察

香港警察（英文：Hong Kong Police；簡稱：港警／HKP）家陣指香港警務處（英文：Hong Kong Police Force；簡稱：香港警方／香港警隊／HKPF）嘅全體或其中嘅任何執法用個體；香港警務處係香港特別行政區政府保安局下面一支龐大嘅紀律部隊，1844年5月成立。喺1969至1997年間，香港警隊係有「皇家」稱號，名叫皇家香港警察隊（Royal Hong Kong Police Force）。現任香港警務處處長係蕭澤頤。

以前
香港以前治安由清朝當地人自己管自己，1841年之後出現英軍兼做差人。收尾出現大頭綠衣同華籍幫板。喺1960至70年代出現最大嘅貪污集團四大探長，管地下規矩。1973年總警司葛伯亦俾人踢爆貪污。1974年總督特派廉政專員公署成立之後開始肅貪，搞到1977年警廉衝突，廉署總部俾差人圍，港督要出特赦解決。

而家
2010年代起，香港警察形象每況愈下，經常都有有警員貪污、反黃放蛇行動「食免費餐」呢類新聞，而前線亦經常濫用暴力同疑似同黑社會勾結嘅行為，佢哋嘅行為影響香港社會一直以嚟對香港警察嘅正面形象。
喺2014年佔中，更加爆發幾單警暴新聞，好似警司朱經緯亂打路人、七警暗角打人案等等；而喺2019年反修例運動，香港警察更出現執法不公、對個別案件好似七二一元朗襲擊嘅不作為，被指大規模而且有組織咁集體違反《警察通例》。而對於不滿佢哋嘅市民、監察差人行為嘅記者同區議員，差人會對佢哋敵視甚至以暴力對待，特別係經常直播示威現場影到差人衰嘢嘅媒體，好似香港電台咁，「一哥」寫過好多投訴信話港台「報道偏頗」，而前線差人對港台記者亦都非常唔友善。
香港警察近年表現令示威者同普羅市民都不敢恭維，有調查更顯示有近半市民畀零分佢哋，而家香港有好多人會直接將所有警察稱呼做「黑警」，以表達對警方執法嘅不滿。另外，喺2020年9月，因應警察對網媒工作者嘅不友善，甚至對媒體嘅採訪權進行篩選，60幾個網媒夾埋成立咗香港網絡新聞工作者聯盟。

車
香港警務處有唔同嘅車應付唔同嘅工作。以下係警隊用緊/ 用過嘅車：
Brammo Enertia Plus LE（測試緊）
BMW R900RT
BMW E60 /5 series
BMW F11 /5 series Touring 535i
Ford Mondeo
Ford Transit
Ford Econovan
GKN Saxon AT105（已停用）
Honda Dream CB250P
Honda CB350P
Honda VFR800P
Hyundai Atos
Hyundai Trajet
Isuzu Trooper
Isuzu Elf /NPR
Isuzu LT132 / LT133 / LT134
Land Rover Defender 90 / 110
Land Rover Discovery
MAN 13.220 HOCL/R（中港CK1999車身）
關鍵詞

關鍵詞（參見英文：keyword，可作粵拼：ki1 woet1），亦都叫做關鍵字，係指捕捉到一啲文獻或者網頁嘅重點嘅字詞。例如家陣有一堆學術文獻，呢啲文獻冚唪唥都係喺度討論量子力學嘅，噉呢拃文獻嘅關鍵詞就係量子力學，想摷資料嚟睇嘅人可以喺搜尋器打量子力學嚟摷。
奧特海維利

奧特海維利（英文：Oud-Heverlee Leuven）係比利時魯汶一間職業足球球會，依家踢緊比利時職業聯賽。
雪條

雪條係一種凍甜品。雪條有棍仔插入硬咗嘅果汁或者雪糕，畀人拎住嚟食；而扁形嘅棍叫做雪條棍。

歷史
根據記載，最早嘅雪條係美國加州三藩市 Frank Epperson發明嘅。1905年，佢想試整一種新嘢飲，所以就用梳打水溝埋唔同味道。佢突然間想試涼浸浸嘅味，就將啲嘢飲入落玻璃管，放咗響後院。又咁啱嗰晚凍到攝氏零度以下，第二日佢返嚟睇，發覺嘢飲結晒冰，而且連埋支搞嘢嘅木棍都黐實埋，佢就索性用支棍起冰拎起。佢形容支嘢係好靚嘅粉紅冰凍波板糖。呢個就係第一支雪條。

整法
整雪條，通常係將糖、調味料、香料同埋色素，撈喺水、果汁或者牛奶裏面，冚唪唥倒入去柱形盒，插支雪條棍固定。之後將個成個盒放入去雪櫃度雪硬。拎返出來就係雪條喇。整雪條有時加啲紅豆、綠豆等唔同料，等佢多款式。有時重會有朱古力做皮。
翻譯

翻譯（粵拼：faan1 jik6）係指將一段語言或者語言變體轉換成第種語言（或語言變體）來解釋，例如由英文轉做粵語，或者由中文書面語（原則上建基於官話）轉做粵語。翻譯有講又有寫，講出來叫做口譯，寫出來叫做筆譯，當中口譯好多時係講嘢嘅人一路講，側邊企咗個口譯員喺度即場譯。翻譯係當人哋唔識聽嗰種語言先要用。

定位
睇埋：語言同通訊
响最抽象化（咩細節都唔諗住）嘅層面，翻譯呢樣工作嘅過程如下：
「
攞 input：來源語言嘅一段字；
畀 output：用目標語言表達（寫或者講出嚟）嘅一段字，依段 output 响意思上要同段 input 一樣；
」
依個過程就噉望落好似好簡單噉，但實際上幾難搞。

語義
睇埋：語義
首先，想像家吓要做英到粵翻譯，要將以下嘅句子譯做粵文：
I am eating the pasta that mom made.
原則上應該譯做：我食緊阿媽煮嘅意式麵。
直譯（direct translation）係最原始嗰隻做法，將 input 入面嘅字或者短語遂隻遂隻變做目標語言入面「對應」嘅字同短語，然後畀 output：
I → 我，am eating → 食緊，the → 嗰，pasta  → 意式麵，that → 嗰個，mom → 阿媽，made → 整
Output：我食緊嗰意式麵嗰個阿媽整。
－依段 output 明顯九唔答八。
進一步啲諗可以噉：翻譯員可以考慮到「唔同語言喺文法上有差異」依樣事實。舉個例，唔同語言語序可以好唔同，有啲語言－好似係廣東話同英文－興用 SVO 型嘅句子，而又有啲語言－好似係日本話同尼泊爾話噉－就興用 SOV 型嘅句子；另一方面，英文興將一句關係子句擺喺句嘢褦住嘅名詞後面，而相比之下，廣東話通常會將啲噉嘅子句褦喺隻名詞前面，即係話
... the pasta that mom made.
－mom made（阿媽整）係一句關係子句，描述緊 the pasta（啲意式麵）；
但阿媽整嘅意式麵喺廣東話度聽落會比較似自然嘅名詞短語。
由上述例子睇得出，要將源文段字嘅意思完全噉解讀嗮出嚟，翻譯員實要分析嗮成段字嘅特徵：成個過程會要求翻譯員詳細了解隻語言嘅文法、語義、句法、慣用語，甚至係講嗰隻語言嗰班人嘅文化。同一道理，翻譯員亦都要對佢隻目標語言有咁上下認識。
依個簡體中文餐牌譯到鬼五馬六。事實表明，如果做翻譯嘅人對目標語言完全冇認識，出嘅 output 好多時令人啼笑皆非。依個簡體中文餐牌譯到鬼五馬六。事實表明，如果做翻譯嘅人對目標語言完全冇認識，出嘅 output 好多時令人啼笑皆非。

不可譯
内文：不可譯
不可譯（untranslatable）係做翻譯嗰陣時不時撞到嘅一個問題，指目標語言入面冇字可以對應來源語言嗰隻字。
例如廿一世紀初嘅德文入面有隻噉嘅字
Kummerspeck（德文讀音： [ˈku mɜrˌʃpɛk]），名詞，意思係指一個人因為有排情緒低落喺度勁食嘢而增加咗嘅體重。
用法：「我早排考試衰咗就勁喺度食雪糕，而家啲 Kummerspeck 減唔返。點算好？」
呢隻噉嘅字喺同期嘅廣東話或者英文入面並冇對應，一個廿一世紀初嘅粵人或者英系白人可以理解到個概念，但佢哋語言搵唔到隻字去對應 Kummerspeck，所以如果（例如）有人想將一本用德文寫嘅長篇小說翻譯做粵文或者英文，撞到 Kummerspeck 呢隻字嗰陣就好可能會覺得「唔知點譯好」。

選詞
睇埋：詞庫
翻譯員成日都會諗字詞嘅選擇。舉例說明，想像依家要將聖經譯做粵文，以下係《路加福音》第六章其中一截嘅新國際版：
Luke 6:37 "Do not judge, and you will not be judged. Do not condemn, and you will not be condemned. Forgive, and you will be forgiven."
如果要將段嘢翻做粵文，有最少兩個可能譯法：
版本句子

粵一切勿評斷人，上帝就唔會評斷你哋；切勿定人罪，上帝就唔會定你哋罪；饒恕人，上帝就會饒恕你哋。

粵二唔好評斷人，上帝就唔會評斷你哋；唔好定人罪，上帝就唔會定你哋罪；原諒人，上帝就會原諒你哋。
原則上，上面兩段嘢都算係粵文，兩句都合乎粵語嘅文法同用詞，但係粵一版本用咗切勿等比較文言化或者「正經」嘅用法，而粵二版本就用咗一啲比較「平易近人」嘅用法。有關呢種爭議，有翻譯家主張選詞要取決於受眾特性，例如攞嚟畀細路或者一般大眾睇嘅聖經，就可能用「平易近人」嘅翻譯法會比較適合。

AI 技術
内文：機械翻譯
睇埋：自然語言處理
機器翻譯（MT）係一個過程，電腦程式會分析一段源文本，理論上喺無人手搞亂嘅情況下整出目標文本。但機器翻譯多數都有人插手，搞前編輯同後編輯。 如果有啱啱術語功夫，將源文本準備好畀機器翻譯（前編輯），再由人手翻譯員修整機器翻譯（後編輯），商業機器翻譯工具真係可以整出有用嘅結果，尤其係如果機器翻譯系統同翻譯記憶或者翻譯管理系統連繫起來。
未經修整嘅機器翻譯喺互聯網上嘅工具隨手拎到，例如Google翻譯、Almaany、 Babylon、DeepL翻譯器同StarDict。呢啲工具整出嚟嘅粗糙翻譯，喺順風順水嘅情況下，大概可以捉到源文本嘅意思。網上翻譯軟件可以幫唔識母語嘅人明白用其他語言寫嘅網頁。但係，整頁翻譯工具嘅用處有限，因為佢哋最多只能畀你少少明白原作者想講咩同佢嘅背景；翻譯出嚟嘅頁面多數搞亂同搞笑多過啟發。
互動翻譯同彈出窗口而家越來越流行。呢啲工具會顯示每個詞或短句嘅一個或多個可能對應。人手操作員只係要喺滑鼠掠過外文文本時，揀最啱嘅對應就得。可能嘅對應詞可以按發音分組。另外，有啲公司例如Ectaco整咗袖珍裝置，提供機器翻譯。
Claude Piron
淨係靠未經修整嘅機器翻譯，卻唔理人類語言嘅溝通係連繫上下文嘅現實，要明白原文本嘅背景，靠一個人有合理嘅機會先得。當然啦，就算是純人手翻譯都好易出錯；所以，要確保機器翻譯對人有用，又達到可出街嘅質素，呢啲翻譯一定要有人手審查同改進。 Claude Piron話，機器翻譯最好嘅情況，係自動化咗翻譯員工作中較易嘅部分；難搞同費時嘅部分通常要大量研究，去解決源文本嘅歧義，而目標語言嘅語法同詞彙需要搞亂解決。 呢啲研究係前編輯嘅必要步驟，等機器翻譯軟件有輸入，輸出先唔會係亂七八糟。
純機器翻譯嘅弱點，無人手專業幫忙，係人工智能本身嘅問題。 到2018年，專業翻譯員Mark Polizzotti話，Google翻譯之類嘅機器翻譯短期內唔會威脅人類翻譯員，因為機器永遠捉唔到細節同內涵。 Paul Taylor講：「可能有一個限度，一部電腦喺唔知自己搞緊外部現實嘅唔完美表達時，能做到啲咩。」
Gary Marcus提到，人工智能到而家仲有個克服唔到嘅難關，就係無法可靠消歧。「[幾乎每句[人講嘅]]都係歧義，往往有多種解法。」一個出名例子叫「代詞消歧問題」：機器無辦法搞清一句話裏嘅代詞——例如「佢」、「她」或「它」——指咩人或咩嘢。
James Gleick寫道：「主體性係區分我哋同機器嘅嘢。對於生物，理性同目的來自喺世界上行動同感受後果。人工智能——無肉身，對血、汗、淚陌生——無機會有呢啲。」
阿爾及利亞

阿爾及利亞（粵拼：aa3 ji5 kap6 lei6 aa3，英文：Algeria，阿拉伯文：الجزائر‎ al-Jazāʾir /ælʤæˈzæːʔir/，柏柏文： Dzayer /ldzæjər/），國名「Algeria」源自佢嘅首都（亦都係最大嘅城市「Algiers」，而「Algiers」呢個名又源自呢個城市嘅阿拉伯名「الجزائر‎」（羅馬化名：al-Jazāʾir），意思係「the islands」（群島），原因係嗰度以前喺四個島組成。佢嘅官名阿爾及利亞人民民主共和國（英文：People's Democratic Republic of Algeria）係北非一國，亦係非洲最大國。北面係地中海。東北有突尼西亞，東有利比亞，西南有尼日爾，西南有馬里同毛里塔尼亞，西有西撒哈拉，西北有摩洛哥。

古代阿爾及利亞
新石器時代嘅居民，喺塔西里納傑爾遺址留低咗佢哋嘅足跡。喺公元前，內陸地區有柏柏爾人嘅存在。沿海地區有迦太基嘅殖民城市，但係經過布匿戰爭之後，迦太基就滅亡咗。柏柏爾人嘅努米底亞王國都經歷咗朱古達戰爭同羅馬內戰，最後畀儒略·凱撒征服，成為咗羅馬共和國嘅行省。之後，又畀日耳曼系嘅汪達爾人同東羅馬帝國征服。

伊斯蘭帝國時期
8世紀，倭馬亞王朝等阿拉伯人伊斯蘭教勢力入侵，令當地伊斯蘭化。阿爾及利亞內陸地區有魯斯塔姆王朝興盛，隨住伊斯蘭化，居民都逐漸阿拉伯化。11世紀希拉爾族嘅入侵，令農村地區嘅阿拉伯化變得更加徹底。
就算伊斯蘭化之後，佢都保持咗一定程度嘅自治。經歷咗由西面推進嘅穆拉比特王朝同阿爾摩哈德王朝嘅統治之後，1229年哈夫斯王朝成立。1236年以特萊姆森為都城嘅載雅尼德王朝成立。

鄂圖曼帝國統治嘅阿爾及利亞時期
内文：[[:鄂圖曼帝國統治嘅阿爾及利亞（英文版）]]同[[:巴巴里海岸]]
到咗16世紀，東面有鄂圖曼帝國嘅推進，西面有西班牙帝國嘅推進。1533年，以阿爾及爾為根據地嘅海盜巴巴羅薩接受咗鄂圖曼帝國嘅宗主權。1550年，鄂圖曼帝國滅咗載雅尼德王朝。喺鄂圖曼帝國嘅統治下，建立咗由土耳其人主導嘅統治體制（雖然表面上係鄂圖曼帝國嘅行省，但實際上相當於埃及穆罕默德·阿里王朝嗰種提督嘅間接統治）。阿爾及爾嘅代伊率領巴巴里海盜襲擊沿岸基督教國家嘅船隻。
因為咁，美利堅合眾國採取咗武力行動，爆發咗一連串嘅巴巴里戰爭，包括第一次巴巴里戰爭（1801年 - 1805年）同第二次巴巴里戰爭（1815年）。1816年8月27日，西歐國家對阿爾及爾進行咗阿爾及爾砲擊。

法國統治嘅阿爾及利亞時期
抵抗法國人征服阿爾及利亞嘅阿卜杜·卡迪爾（阿布代爾卡代爾）
内文：法屬阿爾及利亞
1830年，法國佔領咗阿爾及爾。阿卜杜·卡迪爾激烈抵抗法國嘅征服，但係到咗1847年，法國已經控制咗成個阿爾及利亞。喺阿爾及利亞北岸設立咗阿爾及爾省、奧蘭省同君士坦丁省。呢三個省嘅待遇同法國本土一樣，好多歐洲人都移居到法屬阿爾及利亞。
1916年，圖阿雷格族嘅貴族Kaocen Ag Mohammed喺圖阿雷格族居住地區嘅阿加德斯發動咗起義（en:Kaocen Revolt）。法國軍隊鎮壓咗呢次起義，但係到咗第一次世界大戰結束之後，獨立運動就開始激化。
喺第二次世界大戰期間，1942年嘅火炬行動之後，呢度成為咗反維希政權嘅據點。以戴高樂為首嘅法蘭西第四共和國臨時政府都係喺阿爾及爾成立嘅。第二次世界大戰結束之後，獨立運動再次激化。1954年，當地人（土著）同殖民者（科隆）之間嘅矛盾引發咗阿爾及利亞戰爭，造成咗多達100萬人死亡。喺阿爾及利亞戰爭期間嘅1960年代，法國喺撒哈拉沙漠進行咗核試驗。另請參閱「賈米拉·布帕沙」。

獨立
1962年7月5日，阿爾及利亞民主人民共和國實現咗獨立。8月4日誕生嘅首任總統本·貝拉採取咗社會主義政策，同古巴革命之後嘅古巴一齊推動不結盟運動同世界革命路線。另一方面，獨立令到圖阿雷格族嘅居住地畀分割成阿爾及利亞、馬里同尼日爾。因為區內阿加德斯省嘅阿爾利特同阿庫塔礦山出產嘅鈾喺冷戰期間變得更加重要，爆發咗第一次圖阿雷格抵抗運動（英文版）（1962年-1964年）。部分出產嘅鈾運到日本。1963年10月，阿爾及利亞同摩洛哥因為西撒哈拉邊境（廷杜夫省、貝沙爾省）問題爆發咗沙戰爭（英文版）。
1965年，胡瓦里·布邁丁（英文版）發動軍事政變推翻咗本·貝拉政權，將本·貝拉囚禁。布邁丁推動務實嘅國家建設，根據社會主義政策實現咗經濟增長。1976年1月，阿爾及利亞喺西撒哈拉嘅阿姆加拉（英文版）同摩洛哥交戰（第一次阿姆加拉戰役（1976年）（英文版）），並喺西撒哈拉戰爭（英文版）（1975年 - 1991年）中支持撒拉威阿拉伯民主共和國（1976年2月獨立）。1978年布邁丁死後，到咗1980年代，民族解放陣線（FLN）嘅一黨制同阿拉伯人主導嘅國家建設引起咗柏柏爾人嘅反彈。
受到經濟危機嘅影響，1989年修改咗憲法，容許多黨制。1980年代後期，年輕人對沙德利·本傑迪德（英文版）政權下FLN嘅一黨制同經濟政策失敗感到不滿，開始支持伊斯蘭主義。1991年嘅選舉中，伊斯蘭原教旨主義政黨伊斯蘭救國陣線（英文版）（FIS）大勝。但係緊接住喺1992年1月，以世俗主義為旗號嘅軍方發動政變同國家緊急狀態宣言，實際上令到選舉結果失效。呢次政變令到國內局勢不穩定，軍方同伊斯蘭原教旨主義極端派嘅武裝伊斯蘭集團（GIA）之間爆發咗阿爾及利亞內戰（1991年12月26日 - 2002年2月8日），造成超過10萬人傷亡。喺內戰尾聲嘅1998年9月，「宣教同戰鬥薩拉菲主義者集團」（GSPC，2007年之後改名做伊斯蘭馬格里布基地組織）由GIA分裂出嚟。
1995年當選總統嘅利亞明·澤魯瓦爾（英文版）總統喺2000年任期結束前就辭職，所以喺1999年4月舉行嘅總統選舉中，阿卜杜勒-阿齊茲·布特弗利卡總統當選。雖然國內局勢一度平靜落嚟，但係北部同東部地區仍然經常發生由AQIM（伊斯蘭馬格里布基地組織）發動嘅恐怖襲擊，造成大量傷亡。之後國家緊急狀態宣言仲繼續維持。
2004年，阿爾及利亞加入咗跨撒哈拉反恐行動。2009年4月9日舉行咗總統選舉，根據該國內政部喺10號公布嘅結果，布特弗利卡總統以90.24%嘅得票率連任第三屆。任期為5年。投票率係70.11%。
因為發生咗2010年-2011年阿爾及利亞騷亂，喺宣布咗19年之後，2011年2月24日終於解除咗國家緊急狀態宣言。
2013年1月16日，喺伊利齊省伊納梅納斯嘅天然氣相關設施發生咗阿爾及利亞人質事件。
2019年12月，針對尋求第五次連任嘅布特弗利卡總統爆發咗大規模抗議運動（en:2019 Algerian protests），布特弗利卡最終放棄連任。結果，前總理阿卜杜勒馬吉德·特本喺同年嘅總統選舉中當選。
2021年8月24日，阿爾及利亞宣布同摩洛哥斷交，指控摩洛哥涉及卡比利亞地區嘅獨立運動同阿爾及利亞國內嘅山火。斷交嘅背景係摩洛哥聲稱對西撒哈拉有主權，而阿爾及利亞支持主張獨立嘅波利薩里奧陣線同撒拉威阿拉伯民主共和國。
喺2024年9月，特本總統以84.3 %嘅高得票率連任，不過佢嘅對手話呢個選舉結果存在欺詐成份。
2021–22年歐洲協會聯賽

2021–22年歐洲協會聯賽係第1屆歐洲協會聯賽，由歐洲足協主辦。決賽喺阿爾巴尼亞地拉那踢，最後由意大利嘅羅馬攞冠軍。
星系

星系（Galaxy）係一大堆星，畀萬有引力吸埋，維持一個體系。唔單止星，重有氣體同塵，同埋理論上嘅暗物質。
奀嘅星系得一千萬粒星，超大嘅有一萬萬萬粒星。啲星都係圍住質心而行。有時星系有幾個細啲嘅系統，星團，星雲等等。
英文叫Galaxy，由希臘文γαλαξίας來，即係銀河，原本專指銀河系。太陽都係銀河系一粒星，地球係太陽系之內，係銀河系一員。
傳統星系係用形來分。好似橢圓星系，螺旋星系，重有啲不規則星系。

命名法
星系團 SDSS J1152+3313。SDSS代表史隆數位巡天，J代表儒略紀元，1152+3313分別代表赤經同赤緯。
雖然已有數百萬個星系被編錄，但只有少數有廣為人知嘅名，例如仙女座星系、麥哲倫雲、渦狀星系同草帽星系。天文學家通常用星表編號嚟稱呼星系，例如梅西耶星表、NGC（星雲星團新總表）、IC（索引星表）、CGCG（星系及星系團總表）、MCG（星系形態分類表）、UGC（烏普薩拉星系總表）同PGC（主要星系表，亦叫LEDA）。所有著名星系都會喺呢啲星表出現，但每次用唔同編號。例如梅西耶109（M109）係螺旋星系，喺梅西耶星表排第109位，同時亦有NGC 3992、UGC 6937等編號。 更多暗星系就用巡天觀測計劃嘅編號，例如史隆數位巡天。

銀河系
内文：銀河系
古希臘哲學家德謨克利特（公元前450–370年）提出夜空中嘅光帶「銀河」可能由遙遠恆星組成。  
但亞里士多德（公元前384–322年）認為銀河係「大量密集恆星嘅火燄噴發」，呢啲「火燄喺大氣層上層、接近天體運動區域發生」。 新柏拉圖主義哲學家小奧林匹奧多羅斯（約495–570年）反駁呢個觀點，指出若銀河喺月下區（地球與月球之間），應該會因觀測位置而有變化，但實際上冇視差，故應屬天界。
阿拉伯天文學家海什木（965–1037年）首次嘗試測量銀河視差， 並斷定「銀河冇視差，必定遠離地球，唔屬於大氣層」。 波斯學者比魯尼（973–1048年）提出銀河係「無數星雲碎片嘅集合」。安達盧斯學者阿文帕塞（1138年卒）認為銀河由密集恆星組成，因折射效應看似連續，並以木星火星合為例證。 14世紀敘利亞學者伊本·蓋伊姆指銀河係「固定天球層中密佈嘅微星群」
1610年，伽利略用望遠鏡證實銀河由無數暗星組成。 1750年英國天文學家托馬斯·賴特喺《宇宙新假說》推測銀河係受引力束縛嘅恆星旋轉體，規模遠超太陽系，從內部睇呈帶狀。 1755年康德進一步完善呢個理論。
1785年威廉·赫歇爾通過恆星計數估算嘅銀河形狀，當時假設太陽系近中心。
1785年威廉·赫歇爾首創以恆星計數法描繪銀河形狀，得出太陽系近中心嘅模型。 1920年雅各布斯·卡普坦改良方法後得出直徑約15千秒差距嘅橢球模型；同期哈羅·沙普利用球狀星團定位法得出直徑70千秒差距嘅扁平盤狀模型，太陽遠離中心。 1930年羅伯特·特朗普勒研究疏散星團時計入星際塵埃吸光效應，終得出現代銀河模型。

區分其他星雲
肉眼可見嘅系外星系包括仙女座星系、大麥哲倫雲、小麥哲倫雲同三角座星系。10世紀波斯天文學家蘇菲最早記錄仙女座星系為「小雲」，964年佢喺《恆星之書》描述南天「阿拉伯人嘅白羊」可能指大麥哲倫雲，但歐洲要到16世紀麥哲倫航海先認知。 1612年西蒙·馬里烏斯獨立再發現仙女座星系。
1734年伊曼紐·斯威登堡推測宇宙存在銀河系外嘅星系團。1745年皮埃爾·莫佩爾蒂推測部分星雲係特殊星群，具超常光度與扁平旋轉結構。1750年賴特正確推斷銀河係恆星盤，並提出夜空中部分星雲係其他「銀河」
1899年艾薩克·羅伯茨拍攝嘅「仙女座大星雲」，後證實為星系。
18世紀末，梅西耶編錄109個最亮星雲，其後威廉·赫歇爾擴充至5,000個。 1845年羅斯伯爵三世發現渦狀星系M51嘅螺旋結構。
1912年维斯托·斯里弗測量螺旋星雲光譜，發現高都卜勒偏移顯示其高速遠離。 1917年希伯·柯蒂斯於仙女座星雲發現新星，推算其距離達15萬秒差距，支持「島宇宙」假說（即星雲係獨立星系）。
1920年大辯論中，柯蒂斯指出仙女座星雲暗紋似銀河塵埃帶，且具顯著都卜勒偏移，力證其為外部星系。 1922年愛沙尼亞天文學家恩斯特·奧匹克測距支持仙女座屬外部星系， 1926年愛德溫·哈勃用威爾遜山天文台100吋望遠鏡解析螺旋星雲邊緣恆星，並以造父變星測距證實其遠超銀河系。 同年哈勃提出沿用至今嘅星系形態分類系統。

多波段觀測
睇埋：觀測天文學
紫外線影像顯示年輕大質量恆星嘅藍色區域
技術進步推動天文學發展。光學天文學成熟後，電磁波譜其他波段亦獲突破。
星際塵埃阻擋可見光，但遠紅外線可穿透觀測分子雲核心。 水氣同二氧化碳會吸收部分紅外波段，故需用高空或太空望遠鏡觀測。
1944年亨德里克·范德胡斯特預測可偵測21公分線，1951年獲證實。此輻射不受塵埃影響，可繪製星系氣體運動，並推論銀河系中心有棒旋結構。 1970年代薇拉·魯賓發現星系旋轉速度與可見物質預測不符，現認為係暗物質存在證據。
三角座星系M33自轉曲線（黃藍點）與可見物質預測（灰線）差異需暗物質暈解釋
1990年代起，哈勃太空望遠鏡觀測排除暗物質由暗弱小星體組成嘅可能。哈勃深空場長曝光顯示可觀測宇宙約有1,250億星系。2016年研究估算可觀測宇宙有至少2兆（2×10¹²）星系，但新視野號穿越黃道光後觀測修正至約2,000億（2×10¹¹）。
軟腭鼻音

軟腭鼻音係一種輔音，國際音標寫做「/ŋ/」，粵拼寫做「ng」。喺粵語入面，ng音可以作為聲母、韻尾同埋輔音元音化獨立作為元音。
調景嶺公園

調景嶺公園係香港一個規劃緊嘅公園，規劃面積約3.8公頃，但係目前只係起咗一個迷你公園，佔地405平方米。

時間線
1999年：西貢區議會通過並支持興建調景嶺公園計劃。
2001年：城規會成功通過並完成修改大綱圖。
2012年：康文署向西貢區議會介紹，計劃興建嘅調景嶺公園佔地約3.8公頃，主要包括園景花園、公眾藝術展示區、7人人造草地足球場及4至6個戶外籃球場等等。
2018年9月：多方爭取下，西貢區議會轄下地管會通過地區小型工程提案「SK-DMW369於將軍澳第72區休憩用地建設休憩設施」（即係調景嶺花園），先行發展該用地邊陲位置約400平方米範圍。
2019年：時任康文署署長到訪西貢區議會表示，可考慮將調景嶺公園項目列入下一個「體育及康樂設施五年計劃」，但係最終未有兌現。
2024年3月28日：約400平方米嘅調景嶺花園正式開放畀公眾使用。
2024年9月：康文署回應西貢區議會指，將會陸續展開區內其他工程項目嘅前期籌劃工作，包括「將軍澳第72區休憩用地」（即係調景嶺公園）。署方繼續循工務工程程序籌劃呢撻用地嘅其餘部分，並會適時諮詢地區持份者（包括西貢區議會）意見。
蘭桂坊人踩人慘劇

蘭桂坊人踩人慘劇，係1993年1月1號發生響香港中環蘭桂坊同埋德己立街嘅人踩人慘劇，21人死62人傷。

過程
1992年12月31號大除夕晚，好多市民同遊客到蘭桂坊慶祝，當晚響德己立街起咗個舞台同巨型氣球，電視台直播現場盛況。警方當時派咗118個警員在場維持秩序。
接近元旦倒數，在場聚集咗近2萬人，場面開始失控，有人噴氣罐式綵帶，又噴啤酒同汽水，又掟酒樽同磚，重燒報紙。到1993年1月1號零時倒數之後嘅幾分鐘內，有人首先跌倒，人群好似骨牌咁相繼跌倒，同時威靈頓街又不停有人群湧入，令到出現人踩人情況，有人甚至俾五層嘅人壓住。之後現場發現有人受傷，呼救聲始起彼落，人群先至停止擠壓。大量傷者瞓響路邊，遊人嘅個人物品就成地都係。
尋找喵喵的故事

《尋找喵喵的故事》（英文：Stories from MEOW MEOW），係香港有線寬頻開電視製作嘅紀錄片節目。
節目由2024年4月28號到11月10號，逢禮拜日21:00-21:30，喺HOY TV首播。節目會介紹香港各區嘅貓同人互動嘅故仔，形式同無綫電視嘅《他和她的喵店長》相近。

節目調動
2024年6月16號：由於播《FIVB世界女排聯賽 - 中國 對 波蘭》，所以停播一次。
2024年6月23號：由於受《FIVB世界女排聯賽決賽》嘅節目調動影響，原時段播《有線新聞》，所以停播一次。
2024年7月28號、8月4號、8月11號：由於播《奧運HOY TV：黃金直擊》，所以停播一次。
岑尚哲

岑尚哲（英文：Kyle Shum Sheung Chit），藝名尚哲，係香港男演員，電影編劇同模特兒。佢憑藉電影《源生罪》，喺第15屆澳門國際電影節榮獲金蓮花最佳編劇獎，成為歷來最年輕嘅得獎編劇。

演藝經歷
編劇之路
尚哲係香港出生，之後去咗澳洲留學，係昆士蘭科技大學修讀廣告系，展開佢嘅創作之路。返香港後，佢開始編寫電影劇本，同積極參與演出工作，包括廣告、音樂錄像（MV）、兒童節目同舞台劇嘅演出同製作。
2021年，佢唔單止擔任電影《源生罪》嘅編劇，仲有份主演呢部戲，同任達華、曾江、鮑起靜、吳家麗、吳卓羲等資深演員合作。此片劇本獲得多個國際影展的提名，包括《第28屆明斯克國際電影節》嘅競賽單元。2023年，佢憑呢部作品獲得《第15屆澳門國際電影節》金蓮花獎最佳編劇。
為了加深對電影製作同創作嘅理解，尚哲喺2022年完成咗香港電影製作發行協會舉辦嘅國際電影營銷證書課程。跟住，佢繼續進修編劇，獲得入選國家藝術基金嘅創意與喜劇人才培養項目，系統性咁學習電影創意同創作方法論，最終以優等生成績畢業。
演員之路
自2015年返港以來，尚哲積極提升自己嘅表演能力，報讀演藝課程（主修演戲）同武打演員訓練課程，漸漸對電影表演產生濃厚興趣。
2017年，佢開始參與各類幕前演出同拍攝廣告，合作知名品牌包括Microsoft、Bonaqua飛雪礦泉水同迪士尼等，仲參演咗陳慧琳嘅音樂錄像（MV）。此外，佢亦參演咗不同舞台劇同主持兒童節目。
2018年，佢前往美國好萊塢拍攝短片《We Shall Overcome》，並喺當地電影學院進行文化交流。同年，佢參加咗ViuTV的選秀節目《Goodnight Show 全民造星》，喺首輪演出中以自編劇本講述連環殺人犯故事，成功贏得全數五盞藍燈晉級。雖然喺後續回合因為節目重點偏向舞蹈和唱歌未能晉級，但佢嘅演藝潛力已經引起關注。
2024年，佢正式進軍電影界，編劇並首次演出《源生罪》，飾演易子力，之後接拍咗著名監制黃柏高嘅動作電影《無名火》（未上映），同翁子光監制嘅《法迷藏》（未上映），喺戲中同張頌文對戲。
依家，佢以自由身接洽各類幕前工作。
音樂之路
尚哲自小熱愛唱歌，喺澳洲求學時期，佢參加咗TVB全球華人新秀歌唱大賽（澳洲區），取得第五名，獲當地唱片公司賞識而給予唱片合約，奈何後來公司因內部問題，計劃被迫擱置，尚哲因此返港尋找機會。之後，佢持續向多位聲樂導師學習，提升自己嘅唱歌同表演技巧。
喺2021年，佢參加由HMVOD舉辦嘅選秀節目，經一連串訓練同賽事，喺最後一輪淘汰賽中憑住跳唱表演，以首名成績成功晉級最後八強，獲韓國娛樂公司 LIONHEART 安排接受特訓。但後來節目因製作問題而被腰斬，未能成功岀道。
理論電腦科學

理論電腦科學（英文：theoretical computer science），或者叫電腦理論，係電腦科學當中最抽象化嘅子領域。
理論電腦科學嘗試了解運算呢樣嘢嘅數學性質，會用數學上用嘅方法－數學證明等－嚟搵出描述運算嘅定理。理論電腦科學純粹以增進人類對運算嘅了解為目的，所以係一個好理論化嘅領域，但理論電腦科學上嘅進步往往會引致按呢啲知識嚟設計嘅電腦能夠做更有效率嘅運算。

運算理論
内文：運算理論
運算理論（theory of computation）專門研究運算嘅本質，思考機械點樣用演算法（algorithm）解難，嘗試了解運算機械嘅能力同極限係乜。運算理論上嘅研究會用數學證明等嘅數學方法，思考
唔同種類嘅理論性運算機械喺解難能力上有乜嘢差異（自動機理論；automata theory）；
有啲乜嘢問題係能夠或者唔能夠用運算機械解嘅（可運算性理論；computability theory）；以及
一個運算上嘅問題最高嘅可能解決效率（運算複雜性理論；computational complexity theory）
... 等等嘅問題。
舉個例說明，停機問題（halting problem）就係可運算性理論上嘅一個經典問題：
例子：停機問題證明
首先，電腦程式可以分做兩大種：
例：while (true) continue；呢種程式唔會停機－部電腦一行呢個程式就會一路行落去，永世唔會停。
例：print "Hello, world!"；呢種程式會停機－部電腦會逐行逐行碼行咗佢，最後停低。
根據英國數學家亞倫圖靈（Alan Turing）嘅證明，呢個世界冇可能有電腦能夠攞一個程式嘅碼做輸入，再俾出正確嘅「呢段碼會唔會停機」輸出。個證明大致上係噉：
想像有個程式，halts(f)，如果 f 係一個會停機嘅子程序，halts(f) 會出「真」（1），否則halts(f) 會出「假」（0），再想像以下呢個程序：
def g(): # 定義 g
    if halts(g): # 如果 halt(g) 係真...
        loop_forever() # 做永遠唔停嘅 loop
呢個程序會引致一個大矛盾：如果 g() 係會停機嘅，噉 halts(g) 會出「真」，於是 g() 就會進入永遠係噉行（loop_forever）嘅狀態－出現矛盾；而如果 g() 係唔會停機嘅，噉 halts(g) 會出「假」，於是 g() 就唔會進入永遠係噉行（loop_forever）嘅狀態－又出現矛盾。因為噉，halts(f) 呢一個程式冇可能存在喺呢個世界上。
呢個證明對運算本質嘅了解作出咗貢獻，而且由頭到尾淨係用數學證明嘅做法。
P = NP?



數據結構
内文：數據結構
數據結構（data structure）係指一部電腦組織內部數據嘅方法：要做運算，部電腦就實要用某啲方法儲住要用嘅數據，例：要做到將兩個數值加埋一齊，部電腦首先要能夠記住嗰兩個數值；好似陣列（array）噉，就係一種常用嘅數據結構，所有主流程式語言都有陳述式俾用家製造陣列，一個陣列有一個整數表示佢嘅大細，個整數表示個陣列有幾多個元素（element），每個元素都有個由 0 起始嘅數字表示佢係個陣列嘅第幾個元素，例：有個陣列叫 thearray，噉 thearray[0] 就係指 thearray 嘅第一個元素。數據結構上嘅研究思考部電腦以乜嘢方法儲住啲數據，以及唔同嘅儲數據方法有乜嘢優缺點，分別喺乜嘢時候啱用。
一個陣列；呢個陣列每一格都裝咗個字母，每一格上面嗰個整數表示嗰個元素係個陣列嘅第幾格。

資訊理論
内文：資訊理論
資訊理論（information theory）係一個研究資訊要點樣量化、儲起同傳達嘅數學理論。資訊理論嘅核心概念係熵（entropy）；資訊理論當中嘅「熵」係一個指標，用嚟量度一個有隨機性喺入面嘅變數或者過程當中帶有幾多不確定性（uncertainty）喺入面。舉個例說明，想像家吓掟一個銀仔同擲一粒六面嘅骰仔，假設個銀仔同粒骰仔係冇出千嘅：掟一個銀仔有 2 個可能結果，而擲一粒六面骰有 6 個可能結果。擲骰仔當中有更多可能性喺度，所以不確定性亦都更加大－有更多嘅資訊熵；當一個人知道咗一次掟銀仔或者擲骰仔嘅結果嗰陣，佢會清楚知道結果－資訊熵變成 0。對比兩個情況，「話俾人知掟銀仔嘅結果」所俾到嘅資訊－消除嘅資訊熵－少過「話俾人知擲骰仔嘅結果」所俾嘅。由呢個例子可見，資訊理論做到將「資訊」呢個本來相當含糊嘅概念量化，令資訊成為一個喺科學上可以被研究嘅對象。
資訊熵相互資訊

形式化方法
内文：形式化方法
形式化方法（formal methods）泛指一啲用嚟描述、開發同驗證軟件同硬件系統嘅數學方法。呢啲方法會用數學模型描述軟件同硬件系統，幫分析者手分析個系統，例：個電腦系統嘅運算速度（）有條公式表示個速度受邊啲因素（）影響，；分析者只要知道嗰啲因素嘅數值，佢就可以用條公式計出個電腦系統嘅運算速度；所以有咗條公式，佢就有得計出啲因素要喺乜嘢數值，先可以令速度最大化；喺呢點上，電腦科學同第啲工程學領域一樣－用數學模型模擬一個系統，並且靠呢啲模型對系統嘅設計作出思考，最後設計出更加能夠幫設計者達到佢目的嘅系統。形式化方法好多時會用到運算理論、資訊理論同程式語言理論上嘅知識，而且可以話係軟件工程嘅理論基礎。
白羅斯

白俄羅斯共和國（粵拼：baak6 lo4 si1 gung6 wo4 gwok3；白俄羅斯文：Рэспубліка Беларусь；俄文：Республика Беларусь），簡稱白俄羅斯（白俄羅斯文同俄文：Беларусь），係歐洲一國，其首都為明斯克。此國前身乃蘇聯加盟共和國之一，叫做白俄羅斯蘇維埃社會主義共和國；响1991年8月25號獨立，同年12月19號改名成現時嗰個。

譯名
雖然該國當朝政府訂明其國號嘅中文譯名係「白羅斯共和國」（全稱）及「白羅斯」（簡稱），唔沿用前朝嘅簡稱白俄羅斯及白俄，但係現時陸港澳台星官府及民間皆較常用到後者，亦好用白俄羅斯共和國作其全稱。唔少其他國家官民所用之其他語言譯名，亦有類似情況。

地理
白俄羅斯嘅國土面積有207,600平方公里，同立陶宛、拉脱維亞、波蘭、俄羅斯及烏克蘭接壤。

政治
白俄羅斯係個實行總統制嘅共和國，政府由總統同國會組成。根據1994年憲法所規定，每五年舉行一次總統選舉，響1996年總統任期五年被改為七年一次。

經濟
50,000蚊白俄羅斯盧布銀紙正面
白俄羅斯喺2020年嘅本地生產總值係602億美金。

文化
白俄羅斯多數人信東正教，亦保留大量蘇聯嘅嘢。
盧卡斯·巴列奧斯

盧卡斯·拿芒·巴列奧斯·卡些利斯（西班牙文：Lucas Ramón Barrios Cáceres，1984年11月13號—）係喺阿根廷出世嘅巴拉圭足球員，踢前鋒，由於佢喺禁區入面成日都有效率控波嘅，所以被人話咗係「豹」（La Pantera）呢個名。依家佢喺阿根廷嘅甘拿斯亞踢緊。

簡介
呢個人雖然話係阿根廷佬，但係佢阿媽係個巴拉圭人。佢老豆係個建築工地嘅打工仔，巴列奧斯雖然話細路哥嗰陣就踢波好犀利噉滯喇，佢之前去咗米迪同埋帕菲克呢啲體育會嘅，但係因為佢個人好細粒，結果冇幾間足球會想請佢入去，搞到佢差啲想唔踢波啦，但係佢老豆係都要繼續畀佢踢波先至變咗依家全球出嗮名嘅最佳射手。

足球會嘅經歷
巴列奧斯喺2003年到2009年呢6年就去咗8個足球會咁多，差唔多每1年就轉會一次。

第一次加入足球會
喺2003年，19歲嘅巴列奧斯響小阿根廷人體育協會開始咗自己嘅踢波生涯，就喺第一個賽季入面，佢代表咗小阿根廷人體育協會出場咗15次，入咗5球。

哥巴羅亞體育會
巴列奧斯喺智利嘅哥巴羅亞體育會踢緊波嗰陣，睇佢有鬼咁多嘅入波紀錄就開始出嗮名喇。喺佢加入哥巴羅亞之前，巴列奧斯曾經係智利同埋阿根廷嘅乙組足球聯賽入面踢咗成半世嘅足球。入咗哥巴羅亞隊之後就開始體驗出佢自己嘅個人能力，就響第一個賽季入面，出場咗39次就入咗26個波，重變咗南美洲入面出嗮名嘅新人。
佢喺哥巴羅亞隊踢完之後就畀智利嘅高路高路體育會同埋墨西哥嘅歷卡沙體育會睇啱咗佢，想買佢返嚟。但係佢冇去到呢兩間體育會，而係被阿迪拿斯足球會出咗250萬將佢買走咗，佢響嗰邊凈係踢咗一個賽季嘅波就走咗佬啦。就係踢咗呢14場入面，每場就有一次入波喇。

高路高路體育會
到咗2008年，巴列奧斯加盟高路高路體育會，佢一個賽季嘅38場聯賽入面，入咗37粒波噉多（如估挾埋盃賽嘅話，一共53場比賽，總共入咗49粒波），就喺2008年底嘅IFFHS統計入面，佢重打爆咗C朗拿度，攞咗2008年度嘅世界最佳射手。而呢筍嘢啫，搞到連好多世界嘅足球會（甚至連歐洲比較出名嘅體育會都嚟埋）都睇啱咗佢，想買佢返嚟踢波嘅。就喺2008年開始冇耐，法甲嘅拿斯足球會甚至重差啲買咗佢返嚟踢4年波添，不過高路高路體育會就睬都冇睬佢啫，話咗「唔好意思，我哋嘅體育會唔賣得呢位波星嘅」。

多蒙特體育會
到咗2009年，德國甲組足球聯賽球隊多蒙特足球會正式宣佈，用咗4200000歐羅買咗巴列奧斯返嚟踢波4年。雖然話響前7輪嘅德甲比賽入面都冇入到波，但係到咗第8輪對慕遜加柏隊嘅比賽入面先至入到波，之後連續5場嘅比賽入面都入埋波添，後嚟重變咗球隊嘅主力前鋒，重幫球隊攞咗2010——2011賽季嘅德甲冠軍。不過到咗2011——2012賽季，因為佢成日唔係賣老抽就係受傷，變咗個玻璃人，搞到佢連主力嘅位都冇埋。

廣州恆大足球會
到咗2012年5月2號，中國足球超級聯賽嘅球隊廣州恆大攞咗8500000歐羅買咗巴列奧斯返嚟踢4年波，著18號波衫。結果呢個轉會費超過咗達里奧干卡，變咗中國足球轉會金額最高嘅波手。喺2012年7月15號嘅廣州打吡比賽入面，廣州恆大主場0-1輸畀廣州富力嘅比賽第74分鐘嗰陣，第一次代表廣州恆大隊出場。到咗2012年7月18號重喺2012年嘅中國足協盃第四輪入面，廣州恒大對河南建業嘅比賽入面，重首發出場。喺2012年7月21號，河南建業主場1-2輸畀廣州恆大隊嘅比賽入面，重入咗佢嘅第一粒中超聯賽嘅入波。到咗8月份重將克萊奧踢咗落嚟，去咗2012年嘅亞洲冠軍盃踢波。喺2012年10月2號嘅亞洲冠軍盃八強第二輪比賽入面（廣州恆大2-1伊蒂哈德），重入咗亞冠聯賽嘅第一個入波。佢重幫咗廣州恆大隊攞咗2012年嘅中超聯賽冠軍，重幫埋廣州恆大隊攞埋2012年嘅中國足協盃冠軍，佢重做咗比賽最有價值嘅波手。
到咗2013年6月1號，巴列奧斯踢完廣州恆大主場對陣山東魯能嘅比賽之後就走咗佬，一直都冇返過嚟，結果咁就被媒體爆咗好幾單料出嚟。有媒體就話去咗阿甲嘅河床踢波；有媒體就話去咗意甲嘅國際米蘭；重有媒體就話去咗費倫天拿、拿玻里、德甲嘅雲達不萊梅、巴甲嘅聖保羅同埋巴西國際隊等等呢21支球隊去踢波添。後嚟巴列奧斯話事先畀咗4500000歐羅就走佬，想搵下間俱樂部踢波。之後佢喺德國媒體《踢球者》採訪嗰陣就話：「我被廣州恆大隊拖咗3個月嘅人工啊！你話點算好？」，如估係噉嘅話，按照FIFA裁決可以變成自由轉會波手，咁夏季自由轉會嗰陣就可以返去德甲踢波喇。結果呢句啫，就激到廣州恆大足球會佛都有火噉滯！有好多波迷話呢個簡直係衰眉衰貌踢波蝨啊！之後廣州恆大就響新聞發佈會嗰日，發咗律師函去《踢球者》問點解要咁做，後來《踢球者》收到水之後就將呢件事刪咗。結果呢件事咁就未完，廣州恆大甚至將件事告去瑞士嘅FIFA，話全國邊間足球會或者係體育會都好，半年之內冇同我收啀「盧卡斯·巴列奧斯」呢位波手。後嚟到咗2013年7月2號，國際足協開始成立咗專案小組嚟調查呢件事，之後廣州恆大先下手為強，發咗律師函畀咗FIFA入面。過咗2日咋，巴列奧斯話喇：「恆大玩逃稅啊！！！」，後嚟廣州恒大足球會話喇：「逃稅？簡直係無哩頭！你讀鹹片啊？！」之後重將人工證明畀咗去FIFA嗰邊。結果廣州恆大喺2013年6月24號開始唔發人工畀巴列奧斯喇。到咗2013年7月中，重有消息話巴列奧斯同土超嘅Trabzonspor隊同埋意甲嘅薩斯索羅隊踢波。之後佢哋兩個都話唔想買佢喇，費事話搞到成身蟻。到咗2013年7月26號，國際足協話返畀廣州恆大知，要求巴列奧斯喺2013年8月16號之前，快啲同我畀你嘅證據過嚟，如估唔係嘅話，大雨失期法皆斬（啫係話半年內冇得踢波）。喺FIFA發出咗聖旨之後，巴列奧斯嘅經紀就主動話：「我唔玩喇！」 最後到咗2013年8月10號，佢同埋個經紀為咗搞掂單轉會嘅事就走佬，重啀咗經紀向廣州恆大足球會畀咗好多間其他嘅足球會同埋體育會嘅報價單添。

莫斯科斯巴達足球會
2013年8月10號凌晨，廣州恆大喺官網入面話巴列奧斯被俄超嘅莫斯科斯巴達用7000000歐羅買走咗。後嚟莫斯科斯巴達隊過咗一陣，都收到呢筍嘢。2013年12月1號，佢喺對伏爾加隊嘅比賽射入加盟莫斯科斯巴達後嘅第一球。